2021-2022-yillarda Toshkent viloyatining Ohangaron tumanini kompleks ijtimoiy-iqtisodiy rivojlantirish chora-tadbirlari to‘g‘risida

Toshkent viloyati Ohangaron tumanining ishlab chiqarish salohiyati va mehnat resurslaridan oqilona foydalanish, sanoat, qishloq xo‘jaligi va xizmat ko‘rsatish hamda oilaviy tadbirkorlikni rivojlantirish, bo‘sh turgan va qurilishi tugallanmagan bino va inshootlar hamda yer maydonlaridan samarali foydalanish, yo‘l bo‘yi infratuzilmasi imkoniyatlaridan to‘liq foydalangan holda servis va xizmat ko‘rsatish bo‘yicha istiqbolli loyihalarni amalga oshirish orqali aholining, xususan, xotin-qizlar, yoshlar va kam ta’minlangan fuqarolar bandligini ta’minlash, aholi daromadlari va turmush darajasini oshirish, muhandislik-kommunikatsiya infratuzilmasi va ijtimoiy infratuzilmani yanada yaxshilash maqsadida:
 1. Quyidagilardan iborat 2021-2022-yillarda Toshkent viloyatining Ohangaron tumanini kompleks ijtimoiy-iqtisodiy rivojlantirish chora-tadbirlari dasturi (keyingi o‘rinlarda — Dastur):
 2021-2022-yillarda Toshkent viloyatining Ohangaron tumanini kompleks ijtimoiy-iqtisodiy rivojlantirish chora-tadbirlari dasturining maqsadli parametrlari va moliyalashtirish manbalari 1-ilovaga muvofiq; 
 Ohangaron tumanida sanoat, qishloq xo‘jaligi va xizmat ko‘rsatish sohalarida amalga oshiriladigan loyihalarning manzilli ro‘yxati 2-ilovaga muvofiq; 
 Geologiya-qidiruv ishlarini amalga oshirish rejalashtirilgan Ohangaron tumanidagi noruda konlar ro‘yxati 3-ilovaga muvofiq;
 Ohangaron tumanidagi baholangan qiymatda “E-auksion” elektron savdo platformasida auksion savdolariga chiqariladigan davlat mulki obyektlari ro‘yxati 4-ilovaga muvofiq;
 Ohangaron tumanida muhandislik-kommunikatsiya, ishlab chiqarish va xizmat ko‘rsatish infratuzilmasini rivojlantirish bo‘yicha kompleks tadbirlar 5-ilovaga muvofiq;
 Ohangaron tumanida irrigatsiya va melioratsiya obyektlarini rekonstruksiya qilish, ta’mirlash-tiklash hamda suvni tejaydigan texnologiyalarni joriy etish tadbirlari 6-ilovaga muvofiq;
 Ohangaron tumanida ijtimoiy soha obyektlarining moddiy-texnik bazasini mustahkamlash, xizmatlar sifati hamda qamrovini oshirish bo‘yicha kompleks tadbirlar 7-ilovaga muvofiq;
 Ohangaron tumanida jinoyatchilikka qarshi kurashish, huquqbuzarliklar profilaktikasi va jamoat xavfsizligini ta’minlash, axborot-kommunikatsiya texnologiyalaridan foydalangan holda “Xavfsiz hudud” apparat-dasturiy kompleksini joriy etish bo‘yicha chora-tadbirlar rejasi 8-ilovaga muvofiq tasdiqlansin. 
 2. Quyidagilar Dasturning asosiy ustuvor yo‘nalishlari etib belgilansin:
 Ohangaron tumanini ijtimoiy-iqtisodiy jihatdan yanada rivojlantirish, aholining, xususan, xotin-qizlar, yoshlar va kam ta’minlangan fuqarolarning bandligini ta’minlash orqali ularning daromadlari va turmush darajasini oshirish;
 kichik biznes va oilaviy tadbirkorlikni yanada rivojlantirish uchun qulay shart-sharoitlar yaratish;
 bo‘sh turgan bino va inshootlar hamda yer maydonlaridan samarali foydalanish;
 yangi ishlab chiqarish quvvatlarini tashkil etish, mavjud ishlab chiqarish quvvatlarini kengaytirish va modernizatsiya qilish bo‘yicha qo‘shimcha investitsiya loyihalarini amalga oshirish;
 sanoat, qishloq xo‘jaligi mahsulotlari ishlab chiqarish hajmlarini ko‘paytirish, xizmat ko‘rsatish va turizm sohasini jadal rivojlantirish orqali soliq tushumlarining barqarorligini ta’minlashga erishish;
 tumandagi yaylovlar, o‘rmonzorlar va lalmi yerlardan samarali foydalanish orqali chorvachilik klasterlarini tashkil etish;
 tumandagi sug‘oriladigan yer maydonlarining sug‘orish tizimini yaratish, tomchilatib sug‘orishni keng joriy etish hamda o‘rmon xo‘jaligi yerlarida dorivor o‘simliklar yetishtirishni rivojlantirish;
 muhandislik-kommunikatsiya infratuzilmasini va ijtimoiy infratuzilmani rivojlantirish, aholining toza ichimlik suvi, tabiiy gaz, elektr va issiqlik energiyasi bilan ta’minlanganlik darajasini oshirish;
 yo‘l bo‘yi infratuzilmasini rivojlantirish, zamonaviy qiyofadagi tuman markazini barpo etish hamda obodonlashtirish ishlarini jadallashtirish.
 3. Dastur parametrlari bajarilishini ta’minlashda davlat organlari, mahalliy davlat hokimiyati organlari va boshqa tashkilotlar faoliyatini muvofiqlashtirish va monitoring qilish bo‘yicha respublika ishchi guruhi tarkibi (keyingi o‘rinlarda — Respublika ishchi guruhi) 9-ilovaga muvofiq tasdiqlansin. 
 Respublika ishchi guruhi (Z. Nizomiddinov):
 tegishli davlat boshqaruvi organlari, mahalliy davlat hokimiyati organlari va boshqa tashkilotlar tomonidan Dasturda nazarda tutilgan tadbirlarning belgilangan muddatlarda amalga oshirilishini tahlil qilib borsin va muvofiqlashtirsin;
 Dastur doirasida belgilangan loyihalarning amalga oshirilishi monitoringini olib borsin, loyihalarning o‘z muddatida va sifatli bajarilishiga to‘sqinlik qiluvchi muammolarni bartaraf etish yuzasidan tezkor va amaliy choralar ko‘rsin;
 zarurat bo‘lganda, tayyorlangan va belgilangan tartibda kelishilgan loyiha hujjatlari mavjud bo‘lgan taqdirda, Dasturga o‘zgartirish va qo‘shimchalar kiritsin. 
 4. O‘zbekiston Respublikasi Investitsiyalar va tashqi savdo vazirligi, Iqtisodiy taraqqiyot va kambag‘allikni qisqartirish vazirligi, Toshkent viloyati va Ohangaron tumani hokimliklari tegishli davlat boshqaruvi organlari, tashkilotlar va loyiha tashabbuskorlari bilan birgalikda bir oy muddatda Dasturga kiritilgan loyihalarni amalga oshirishning barcha bosqichlari, shu jumladan loyihalarni foydalanishga topshirishning aniq muddatlari ko‘rsatilgan tarmoq jadvallari ishlab chiqilishini ta’minlasin.
 5. O‘zbekiston Respublikasi Iqtisodiy taraqqiyot va kambag‘allikni qisqartirish vazirligi, Moliya vazirligi, Toshkent viloyati hokimligi manfaatdor vazirliklar va idoralar bilan birgalikda Dasturda nazarda tutilgan, markazlashtirilgan mablag‘lar hisobidan moliyalashtiriladigan investitsiya loyihalari ko‘rsatkichlarini har yili aniqlashtirib va yangilab borgan holda, 2021-2022-yillar uchun O‘zbekiston Respublikasining ijtimoiy va ishlab chiqarish infratuzilmasini rivojlantirish dasturini shakllantirishda inobatga olsin.
 6. O‘zbekiston Respublikasi Energetika vazirligi, Uy-joy kommunal xizmat ko‘rsatish vazirligi va “O‘zsuvta’minot” AJ Toshkent viloyati hokimligi bilan birgalikda aholini elektr energiyasi, tabiiy va suyultirilgan gaz, ichimlik suvi va kanalizatsiya tizimi bilan ta’minlash bo‘yicha muhandislik-kommunikatsiya infratuzilmasini rivojlantirish, shuningdek, Dastur doirasida amalga oshiriladigan investitsiya loyihalari asosida ishlab chiqarish korxonalarining muhandislik-kommunikatsiya tarmoqlariga o‘z vaqtida ulanishini hamda ularga mavjud resurs va texnik imkoniyatlardan kelib chiqib, talab etiladigan tabiiy gaz va elektr energiyasi yetkazib berilishini ta’minlash choralarini ko‘rsin. 
 7. Toshkent viloyati hokimligi bir oy muddatda: 
 Angren shahrining “Nurobod” qo‘rg‘oni hududini Ohangaron tumani hududiga o‘tkazish va shu erning o‘zida tuman markazini tashkil etish;
 O‘rtachirchiq tumanidagi “Baxt”, “Tosh DAU”, “A. Navoiy” va “O‘rtasaroy” hududlarining 2-uchastkalarini Ohangaron tumani hududiga o‘tkazish hamda tumanlar va shahar chegarasini o‘zgartirish masalalari yuzasidan iltimosnomalarni belgilangan tartibda tegishlicha Vazirlar Mahkamasi va xalq deputatlari Toshkent viloyati Kengashiga kiritishni ta’minlasin. 
 8. O‘zbekiston Respublikasi Qurilish vazirligi, “ToshkentboshplanLITI” DUK, Iqtisodiy taraqqiyot va kambag‘allikni qisqartirish vazirligi Toshkent viloyati hokimligi bilan birgalikda 2021-yil 1-aprelga qadar Ohangaron tumani markazining bosh rejasini ishlab chiqsin va belgilangan tartibda tasdiqlanishini ta’minlasin.
 9. Toshkent viloyati hokimligi, O‘zbekiston Respublikasi Qurilish vazirligi, Iqtisodiy taraqqiyot va kambag‘allikni qisqartirish vazirligi “ToshkentboshplanLITI” DUK bilan birgalikda urbanizatsiya jarayonlarining asosiy yo‘nalishlariga muvofiq Ohangaron tumanining bosh rejasiga tegishli o‘zgartirishlar kiritilishini ta’minlasin.
 O‘zbekiston Respublikasi Davlat soliq qo‘mitasi huzuridagi Kadastr agentligi, Qishloq xo‘jaligi vazirligi Toshkent viloyati hokimligi bilan birgalikda Ohangaron tumanining bosh rejasiga o‘zgartirish kiritilishida tumandagi investitsiya muhitini yaxshilash va kelajakda loyihalarni joylashtirish maqsadida muhandislik-kommunikatsiya tarmoqlariga yaqin va qishloq xo‘jaligida foydalanish uchun mo‘ljallanmagan yerlardan kamida 100 gektar yer uchastkasi ajratilishini hisobga olsin. 
 10. Toshkent viloyati hokimligi O‘zbekiston Respublikasi Davlat soliq qo‘mitasi huzuridagi Kadastr agentligi, Qishloq xo‘jaligi vazirligi, Transport vazirligi huzuridagi Avtomobil yo‘llari qo‘mitasi, Qurilish vazirligi bilan birgalikda:
 Ohangaron tumani hududidan o‘tuvchi “A-373” avtomobil magistral yo‘lining 114 kilometrlik qismida yo‘lning ikki tomonidagi yer maydonlaridan, shu jumladan sug‘oriladigan yerlardan, muhofaza zonasini hisobga olgan holda, yo‘l infratuzilmasini rivojlantirish hamda xizmat ko‘rsatish va servis loyihalarini amalga oshirish maqsadida tegishli yer maydonlari tanlab olinishini hamda Ohangaron tumani hokimligi zaxirasiga o‘tkazilishini; 
 yer uchastkalarini belgilangan tartibda tadbirkorlarga ajratib berilishini hamda investitsiya loyihalarining shaharsozlik normalari va qoidalariga qat’iy rioya qilgan holda amalga oshirilishini ta’minlasin. 
 11. O‘zbekiston Respublikasi Vazirlar Mahkamasi, O‘rmon xo‘jaligi davlat qo‘mitasi Qishloq xo‘jaligi vazirligi hamda Toshkent viloyati hokimligi bilan birgalikda:
 bir oy muddatda Ohangaron tumani hududidagi o‘rmon fondi yerlarining to‘liq xatlovdan o‘tkazilishini ta’minlasin;
 xatlov natijasida daraxt-butalar bo‘lmagan yer maydonlarini o‘rmon fondi yerlari toifasidan qishloq xo‘jaligiga mo‘ljallangan yerlar toifasiga o‘tkazish yuzasidan zarur choralar ko‘rsin.
 12. O‘zbekiston Respublikasi Moliya vazirligi, Suv xo‘jaligi vazirligi, Qishloq xo‘jaligi vazirligi, Iqtisodiy taraqqiyot va kambag‘allikni qisqartirish vazirligi, Geologiya va mineral resurslar davlat qo‘mitasi Ohangaron tumanida foydalanishdan chiqqan yerlarni o‘zlashtirish maqsadida asoslangan hisob-kitoblarga muvofiq irrigatsiya-melioratsiya tadbirlarini amalga oshirish uchun O‘zbekiston Respublikasi budjeti va mahalliy budjet mablag‘lari hisobidan zarur mablag‘lar ajratilishini ta’minlasin. 
 13. Ohangaron tumanidagi “Angren” EIZ hududidagi erkin iqtisodiy zonalar direksiyalari va ishtirokchilariga hamda Dastur doirasida chorvachilik, parrandachilik, baliqchilik va pillachilik sohalarida amalga oshiriladigan loyihalarga ajratiladigan yer uchastkalari yer fondi toifasidan qat’i nazar, qishloq va o‘rmon xo‘jaligi ishlab chiqarishining nobudgarchiliklari o‘rnini qoplash bo‘yicha to‘lanadigan to‘lovlardan, istisno tariqasida, ozod etilsin. 
 14. O‘zbekiston Respublikasi Investitsiyalar va tashqi savdo vazirligi, Suv xo‘jaligi vazirligi hamda Toshkent viloyati hokimligi bir oy muddatda Ohangaron tumanidagi “Toshtepa suv ombori”ni qurish loyihasiga xalqaro moliya institutlari va xorijiy hukumat moliya tashkilotlari mablag‘larini jalb qilgan holda, 2021-2022-yillarda qurilish ishlarini amalga oshirish bo‘yicha chora-tadbirlar rejasini ishlab chiqsin va Vazirlar Mahkamasiga kiritsin.
 15. O‘zbekiston Respublikasi Turizmni rivojlantirish davlat qo‘mitasi, Toshkent viloyati hokimligi, O‘rmon xo‘jaligi davlat qo‘mitasi, Investitsiyalar va tashqi savdo vazirligi, Iqtisodiy taraqqiyot va kambag‘allikni qisqartirish vazirligi ikki oy muddatda Ohangaron tumanida Qurama tog‘ tizmasining (“Sanam” mahallasi) “Ovjazsoy” archazor hududi, Ugom-Chotqol tog‘ tizmasining (“Ko‘ksaroy” mahallasi) “Ertoshsoy” soyi bo‘yi hududi va Ohangaron daryosi bo‘yidagi (“Alisher” mahallasi) “Aqcha” hududida eko, agro, gastronomik va boshqa turizm infratuzilmasi obyektlarini barpo etish loyihalarini amalga oshirish hamda yangi turistik yo‘nalishlarni tashkil etish bo‘yicha dastur ishlab chiqsin va Vazirlar Mahkamasiga kiritsin. 
 16. O‘zbekiston Respublikasi Geologiya va mineral resurslar davlat qo‘mitasi Toshkent viloyati hokimligi bilan birgalikda mazkur qarorning 3-ilovasidagi noruda foydali qazilmalarni o‘z ichiga olgan yer qa’ri uchastkalarida geologiya-qidiruv ishlarini amalga oshirish huquqini beruvchi ruxsatnomalarni berish bo‘yicha auksion savdolari o‘tkazilishini ta’minlasin.
 17. Belgilansinki, qarorning 4-ilovasida ko‘rsatilgan obyektlar:
 Davlat aktivlarini boshqarish agentligi huzuridagi Bo‘sh turgan obyektlardan samarali foydalanishni tashkil etish markaziga ularni o‘tkazish sanasidagi jamiyatning O‘zbekiston Respublikasi Davlat budjeti, davlat maqsadli jamg‘armalari oldidagi soliqlar va boshqa majburiy to‘lovlar bo‘yicha qarzdorlik, shuningdek, ular bo‘yicha hisoblangan penyalar, obyektni berish natijasida yuzaga keladigan soliqlarni kamaytirish hisobiga beriladi;
 18. O‘zbekiston Respublikasi Qurilish vazirligi buyurtmachi va loyiha tashkilotlari tomonidan ishlab chiqilgan loyiha-smeta hujjatlarini davlat ekspertizasidan o‘tkazsin va qurilish-montaj ishlari bo‘yicha davlat-arxitektura qurilish nazorati o‘rnatilishini ta’minlasin. 
 19. Toshkent viloyati hokimligi, O‘zbekiston Respublikasi Iqtisodiy taraqqiyot va kambag‘allikni qisqartirish vazirligi, Investitsiyalar va tashqi savdo vazirligi hamda Moliya vazirligi tegishli davlat boshqaruvi organlari, xo‘jalik birlashmalari va loyiha tashabbuskorlari bilan birgalikda Dasturda nazarda tutilgan tadbirlar o‘z vaqtida va sifatli amalga oshirilishini hamda har chorakda bajarilgan ishlar yuzasidan Vazirlar Mahkamasiga va Respublika ishchi guruhiga axborot kiritib borilishini ta’minlasin.
 20. Toshkent viloyati hokimligi har chorak yakuni bo‘yicha Dasturda nazarda tutilgan tadbirlarning bajarilish holatini xalq deputatlari Toshkent viloyati va Ohangaron tumani Kengashlari yig‘ilishlarida muhokama qilib borish choralarini ko‘rsin.
 21. Quyidagilarga:
 O‘zbekiston Respublikasi Bosh vazirining birinchi o‘rinbosari A.J. Ramatov zimmasiga — tumanda muhandislik-kommunikatsiya va yo‘l infratuzilmasi obyektlarini qurish, rekonstruksiya qilish va mukammal ta’mirlash tadbirlarini hamda Dastur doirasida amalga oshiriladigan qurilish-montaj ishlarini o‘z vaqtida va sifatli amalga oshirish yuzasidan; 
 O‘zbekiston Respublikasi Bosh vazirining o‘rinbosari — iqtisodiy taraqqiyot va kambag‘allikni qisqartirish vaziri J.A. Qo‘chqorov zimmasiga — ushbu qarorda nazarda tutilgan tadbirlarni amalga oshirish uchun Davlat budjetidan zarur mablag‘larni o‘z vaqtida ajratish va boshqa moliyaviy resurslarni jalb qilish yuzasidan; 
 O‘zbekiston Respublikasi Bosh vazirining o‘rinbosari — investitsiyalar va tashqi savdo vaziri S.U. Umurzakov zimmasiga — tumanda investitsiya muhitini yaxshilash, investorlar hamda investitsiyalarni, ayniqsa, to‘g‘ridan to‘g‘ri investitsiyalarni keng jalb etish hamda tumanning eksport salohiyatini oshirish yuzasidan; 
 O‘zbekiston Respublikasi Bosh vazirining o‘rinbosari Sh.M. G‘aniyev zimmasiga — tumanda qishloq xo‘jaligi yerlaridan samarali foydalanish, foydalanishdan chiqib ketgan yerlarni o‘zlashtirish, meva-sabzavotchilik, chorvachilik hamda qayta ishlash sohasini rivojlantirish yuzasidan;
 O‘zbekiston Respublikasi Bosh vazirining o‘rinbosari B.A. Musayev zimmasiga — tumandagi ijtimoiy soha obyektlarining moddiy-texnik bazasini mustahkamlash, ta’lim va sog‘liqni saqlash sohalarida aholiga sifatli xizmat ko‘rsatishni tashkil etish yuzasidan shaxsiy javobgarlik yuklansin.
 22. Mazkur qarorning ijrosini nazorat qilish O‘zbekiston Respublikasining Bosh vaziri A.N. Aripov va O‘zbekiston Respublikasi Prezidenti Administratsiyasi rahbari Z.Sh. Nizomiddinov zimmasiga yuklansin.